## Rezolucija o prihvaćanju postupaka za razdruženje SFRJ i o mogućem udruživanju u savez suverenih republika

### NN 8/1991 (21.2.1991.), Rezolucija o prihvaćanju postupaka za razdruženje SFRJ i o mogućem udruživanju u savez suverenih republika

# SABOR REPUBLIKE HRVATSKE

- Potvrđujući svoju privrženost načelima i ciljevima Povelje OUN, Helsinškog
akta i Završnog dokumenta Pariške konferencije o sigurnosti i suradnji
u Europi, - oslanjajući se na neotudivo i nepotrošivo pravo hrvatskog naroda
na samoodređenje, uključujući i pravo na odcjepljenje i udruživanje s drugim
narodima i državama te suvereniteta Republike Hrvatske koji prema njenom
Ustavu pripada svim njenim građanima, bez obzira na njihovu pripadnost
ili podrijetlo, - uvjereni da daljnji razvoj i učvršćivanje dobrosusjedstva,
međusobnog prijateljstva i suradnje sa svim narodima i državama Europe
odgovara bitnim interesima Republike Hrvatske i svih država te da služe
stvari međunarodnog mira i sigurnosti, - izgrađujući suvremeno civilno
društvo i pravnu državu, utemeljenu na poštivanju ljudskih prava, tržišnog
gospodarstva i europskog zajedništva, kao najviših ciljeva hrvatskog naroda
i svih država, te međunarodne zajednice u cjelini, - svjesni činjenice
da će tek mogući novi povijesni sporazum što ga pripremaju suverene repilblike
današnje SFRJ omogućiti njihovim predstavnicima da sklapaju punovažne međunarodne
ugovore, Sabor Republike Hrvatske, na sjednici Vijeća udruženog rada, Vijeća
općina i Društverko-političkog vijeća 1. veljače 1991. godine, u povodu
primitka Rezolucije Skupštine Republike Slovenije o prijedlogu za sporazumno
razdruživanje SFRJ, na osnovi članka 140. Ustava Republike Hrvatske i na
prijedlog Predsjednika Republike, usvaja

## REZOLUCIJU

### o prihvaćanju postupka za razdruživanje SFRJ i o mogućem udruživanju u savez suverenih republika

Prvo Republika Hrvatska prihvaća Rezoluciju Skupštine Republike Slovenije
na osnovi članka 140. Ustava Republike Hrvatske o sporazumnom razdruživanju
SFRJ na više suverenih i samostalnih država. Nove države koje nastaju razdruživanjem
SFRJ suverene su u punom smislu riječi na cjelokupnom prostoru u okviru
postojećih granica Republike,Sabor Republike Hrvatske predlaže da se postupak
razdruživanja izvede postupno, demokratski i u interesu svih ugovornih
strana.

Drugo Republika Hrvatska spremna je na udruživanje samo s onim republikama
- državama današnje SFRJ koje si uzajamno priznaju temeljna prava svake
od njih na opstanak, samostalnost, suverenost, jednakost, te međunarodni
subjektivitet i štovanje, te koje se obvezuju na nemiješanje u poslove
unutrašnje nadležnosti, osim kada je to dopušteno pravilima međunarodnog
prava.

Treće Republika Hrvatska spremna je sklopiti međurepublički savez samo
s onim državama koje jamče jedna drugoj status suverene države i prostornu
cjelovitost (teritorijalni integritet) te se obvezuju na uzdržavanje od
postupaka koji bi mogli nanijeti štetu državnom suverenitetu = prostornoj
cjelovitosti druge države.

Četvrto Republika Hrvatska spremna je sklopiti savez samo s onim državama
koje u svojim ustavima i zakonima svim svojim građanima, neovisno od nacionalne
pripadnosti i drugih razlika, jamče jednaka prava i slobode.

Peto Republika Hrvatska spremna je sklopiti međudržavni savez samo s
onim državama koje se obvezuju na priznavanje i poštivanje punog opsega
prava na jednaki postupak, na sudjelovanje u političkom odlučivanju, na
jezik i pismo, te na kulturne ustanove pripadnika drugih naroda i manjina
koji žive na njihovom području, u skladu s općepriznatim normama međunarodnog
prava.

Šesto Republika Hrvatska spremna je sklopiti međudržavni savez s onim
državama koje će poštivati na svom ukupnom području pluralizam vlasništva,
slobodu kretanja radne snage, robe i kapitala, u skladu s međunarodno usvojenim
konvencijama i pravilima Europske zajednice.

Sedmo Republika Hrvatska spremna je sklopiti savez s onim državama koje
su sporazumne u tome da se pravni režim sveukupne imovine koja se može
kvalificirati kao savezna (jugoslavenska) imovina riješi posebnim međusobnim
sporazumom, utemeljenim na normama međunarodnog prava i načelu zaštite
gospodarskog suvereniteta i interesa svih ugovornih strana.

Osmo Republika Hrvatska spremna je sklopiti savez s onim državama koje
priznaju neophodnost sustava kolektivne sigurnosti, uključujući i međusobnu
suradnju u oblasti obrane i sigurnosti, u skladu s općim nastojanjima da
se očuva i učvrsti mir i sigurnost i u ovom dijelu Europe.

Deveto Republika Hrvatska spremna je sklopiti savez s drugim državama
koje poštuju jedinstvenost europskog ekološkog prostora i opće i međunarodno
prihvaćene norme o zaštiti i unapređenju okoliša

Deseto Republika Hrvatska spremna je sklopiti savez i s drugim državama
Europe, i izvan SFRJ, uključujući i pravo sklapanja odgovarajućih dvostranih
ili multilateralnih sporazuma.

Jedanaesto Za nastavak pregovora suverenih republika, Republika Hrvatska
je suglasna utvrditi minimum saveznih funkcija u prijelaznom razdoblju
do postizanja dogovora o razdruživanju, dotično o oblikovanju novog saveza
suverenih republika.

Dvanaesto Svrha ove Rezolucije jest da služi kao osnovica i putokaz
za konačni dogovor o uređenju međusobnih odnosa Republike Hrvatske s drugim
republikama i državama, s prijedlogom da se on dovrši do 30. lipnja 1991.
Sabor Republike Hrvatske upućuje ovu Rezoluciju svim vrhovnim predstavničkim
tijelima republika, pokrajina i SFRJ.

Klasa: 010-03/91-02/02

Broj:6701-91-12

Zagreb, 21. veljače 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Ostalo, NN 8/1991-186